17-jarige dood ná skoolbakleiery(Foto: SA Polisie) Die polisie ondersoek ŉ saak van moord nadat ŉ 17-jarige leerder in die Geysdorp-omgewing naby Delareyville in Noordwes Woensdag dood is. Kapt. Sam Tselanyane, woordvoerder van die polisie, het gesê die noodlottige voorval het gevolg ná ŉ bakleiery tussen twee groepe leerlinge by die Geysdorp Secondary School. Die twee groepe leerders is onderskeidelik van Madibogo en Geysdorp. “Volgens inligting tot die polisie se beskikking het ŉ groep leerders van Madibogo Woensdag omstreeks 11:30 gemobiliseer waarna hulle met verskillende soorte wapens na die Geysdorp Secondary School is.” Die leerders het hier gedwonge toegang tot die skool verkry. “Kinders by die skool wat gevrees het hulle is die teiken van die aanval het na ŉ nabygeleë nedersetting gevlug. Die groep het hulle agternagesit en die leerders wat aanvanklik gevlug het, het toe besluit om terug te baklei en ŉ geveg het uitgebreek. ŉ 17-jarige seun van die Madibogo High School is tydens die geveg verskeie kere met ŉ mes gesteek.” Die polisie is na die toneel ontbied en die 17-jarige is onmiddellik deur paramedici na die Delareyville-hospitaal gehaas. Hy is van hier na die Mahikeng-provinsiale hospitaal oorgeplaas. Hy het egter onderweg aan sy beserings beswyk. Volgens Tselanyane duur die ondersoek na die voorval voort en is niemand nog in hegtenis geneem in verband met die voorval nie. Lt.genl. Baile Motswenyane, provinsiale polisiekommissaris, het die voorval veroordeel en ŉ beroep op lede van die gemeenskap gedoen om saam met die polisie te werk om te verseker dat die verdagtes vasgetrek word en aan die pen ry.